পৌনঃপুনিক ইমপ্ল্যান্টেশন ব্যর্থতা

**পৌনঃপুনিক ইমপ্ল্যান্টেশন ব্যর্থতা** বা RIF হলো আইভিএফচিকিৎসার পরবর্তী ধাপে জরায়ু প্রাচীরে ভ্রূণের সংস্থাপনে বারবার ব্যর্থ হওয়ার একটি জটিল শারীরিক অবস্থা। সাধারণত গর্ভসঞ্চারের ৬ থেকে ৭ দিন পর এই ইমপ্ল্যান্টেশন প্রক্রিয়াটি সংঘটিত হয়। এই প্রক্রিয়ায় বর্ধনশীল ভ্রূণটি মাতৃশরীরের জরায়ুর অভ্যন্তরে প্রোথিত হয় এবং উভয়ের মধ্যে একটি জৈবিক সংযোগ স্থাপিত হয়। একটি সফল ইমপ্ল্যান্টেশন বা রোপন প্রক্রিয়া নিশ্চিত করা সম্ভব হয় আল্ট্রাসাউন্ড প্রযুক্তির মাধ্যমে, যখন জরায়ুর অভ্যন্তরে বর্ধনশীল শিশুর গর্ভথলিটি দৃশ্যমান হয়।

তবে, RIF-এর সুনির্দিষ্ট সংজ্ঞা নিয়ে চিকিৎসাশাস্ত্রে বিদগ্ধজনদের মধ্যে মতভেদ রয়েছে। বর্তমানে সর্বাধিক গ্রহণযোগ্য সংজ্ঞা অনুসারে, ৪০ বছরের কম বয়সী কোনো নারীর ক্ষেত্রে যদি প্রতিটি চক্রে চারটি উন্নত মানের ডিম্বাণু স্থানান্তরের পরেও তিনটি আইভিএফ চক্র ব্যর্থ হয়, তবে তাকে পৌনঃপুনিক ইমপ্ল্যান্টেশন ব্যর্থতা বলা হয়।

পৌনঃপুনিক ইমপ্ল্যান্টেশন ব্যর্থতাকে 'পুনরাবৃত্ত আইভিএফ ব্যর্থতা' (Recurrent IVF failure)-র সাথে গুলিয়ে ফেলা অনুচিত। পুনরাবৃত্ত আইভিএফ ব্যর্থতা একটি ব্যাপকতর পরিভাষা, যার মধ্যে আইভিএফ-এর মাধ্যমে গর্ভধারণে সমস্ত প্রকার ব্যর্থতা অন্তর্ভুক্ত। পক্ষান্তরে, পৌনঃপুনিক ইমপ্ল্যান্টেশন ব্যর্থতা বলতে সুনির্দিষ্টভাবে জরায়ু প্রাচীরে ভ্রূণ রোপনে অক্ষমতাকে বোঝায়।

একটি ব্যর্থ ইমপ্ল্যান্টেশন বা রোপন প্রক্রিয়া মাতা অথবা ভ্রূণ উভয়ের সমস্যার কারণেই হতে পারে। গর্ভাবস্থার প্রতিটি পর্যায়ে মাতা এবং ভ্রূণের মধ্যে জৈবিক সংকেত আদান-প্রদান বা যোগাযোগ ব্যবস্থা অক্ষুণ্ণ থাকা অপরিহার্য। এই যোগাযোগের অনুপস্থিতি ইমপ্ল্যান্টেশন ব্যর্থতা এবং পরবর্তীকালে গর্ভাবস্থার অকাল পরিসমাপ্তির কারণ হতে পারে।

## মাতৃজনিত প্রভাবকসমূহ
ইমপ্ল্যান্টেশন বা রোপন প্রক্রিয়ার সময়, ভ্রূণকে অবশ্যই মাতৃদেহের এন্ডোমেট্রিয়ামের এপিথেলিয়াল বা আবরণী স্তর অতিক্রম করে স্ট্রোমা বা ভিত্তি কলায় প্রবেশ করতে হয়। মাতৃদেহের বিভিন্ন জটিলতা, যেমন জরায়ুর জন্মগত ত্রুটি, ফাইব্রয়েড, এন্ডোমেট্রিয়াল পলিপ, জরায়ু গহ্বরস্থ আসঞ্জন, অ্যাডিনোমায়োসিস, থ্রম্বোফিলিয়া বা রক্ততঞ্চন বিকার এবং এন্ডোমেট্রিওসিস, ইমপ্ল্যান্টেশনের সম্ভাবনা হ্রাস করতে পারে এবং ফলস্বরূপ RIF-এর কারণ হয়ে দাঁড়ায়।

### জরায়ুর জন্মগত ত্রুটি
জরায়ুর জন্মগত ত্রুটিসমূহ হলো জরায়ুর এমন এক প্রকার গঠনগত অসঙ্গতি, যা মাতৃগর্ভে ভ্রূণাবস্থায় বিকাশের সময়ই সৃষ্টি হয়।

### হক্ম জিন (Hox genes)
জরায়ু এবং এন্ডোমেট্রিয়ামের বিকাশ ও গ্রহীতা-ক্ষমতা বৃদ্ধিতে সহায়ক হিসেবে দুটি হক্ম জিন শনাক্ত করা হয়েছে: Hoxa10 এবং Hoxa11। Hoxa10 জরায়ুর ঊর্ধ্বাংশকে ডিম্বনালীর ন্যায় কাঠামোতে পরিবর্তিত করে, যার ফলে জরায়ুটি বাহ্যত স্বাভাবিক মনে হলেও আকারে ক্ষুদ্রতর হয়ে যায়। জরায়ুর নিম্নাংশে ভ্রূণ স্থানান্তর করলে ইমপ্ল্যান্টেশন সম্ভব হয় না; সুতরাং Hoxa10 জিন জরায়ু জুড়ে একাধিক প্রভাব বিস্তার করে। Hoxa11-এর পরিব্যক্তি বা মিউটেশন এন্ডোমেট্রিয়াল গ্রন্থির বিকাশকে ব্যাহত করে এবং লিউকেমিয়া ইনহিবিটরি ফ্যাক্টর (LIF)-এর নিঃসরণ হ্রাস করে, যা ইমপ্ল্যান্টেশনের জন্য একান্ত আবশ্যক।

### ফাইব্রয়েড বা অর্বুদ
ফাইব্রয়েড হলো এক প্রকার বিনাইন বা নিরীহ টিউমার যা জরায়ুর মসৃণ পেশীতে দেখা যায়। এগুলি প্রায়শই উপসর্গহীন হয়, তবে কখনও কখনও শ্রোণিদেশে যন্ত্রণার কারণ হতে পারে। এগুলি জরায়ুর আকার এবং সাইটোকাইন উপাদানের পরিবর্তন ঘটিয়ে ইমপ্ল্যান্টেশনের হারকে প্রভাবিত করে। সাবমিউকোসাল স্তরের ফাইব্রয়েড অপসারণ করা হলে ইমপ্ল্যান্টেশনের হার বৃদ্ধি পায় বলে প্রমাণ পাওয়া গেছে।

### এন্ডোমেট্রিয়াল পলিপ
এন্ডোমেট্রিয়াল পলিপ হলো এন্ডোমেট্রিয়ামে প্রাপ্ত এক প্রকার বিনাইন টিউমার, যা নারীদের বন্ধ্যত্বের অন্যতম কারণ। তবে এদের অপসারণ ইমপ্ল্যান্টেশন এবং গর্ভাবস্থার সম্ভাবনা বৃদ্ধি করে কি না, সে বিষয়ে গবেষণা এখনও সীমিত।

### জরায়ু গহ্বরস্থ আসঞ্জন
জরায়ু গহ্বরস্থ আসঞ্জন (যা অ্যাশারম্যান সিনড্রোম নামেও পরিচিত) জরায়ুর অভ্যন্তরে ক্ষত কলার বা স্কার টিস্যুর কারণে সৃষ্টি হয়, যা জরায়ুর অংশবিশেষ বা সম্পূর্ণ অংশকে বন্ধ করে দিতে পারে। এই আসঞ্জন বা 'অ্যাডহেশন' জরায়ুর অভ্যন্তরীণ পৃষ্ঠের ক্ষেত্রফল হ্রাস করে এবং গ্রহীতা-ক্ষমতা কমিয়ে দিয়ে ভ্রূণের ইমপ্ল্যান্টেশনে বাধা সৃষ্টি করে। জরায়ু গহ্বরস্থ আসঞ্জন সাধারণত এন্ডোমেট্রিয়ামের কোনো ক্ষতির পর সৃষ্টি হয়, যেমন অবাঞ্ছিত গর্ভাবস্থা অপসারণ, গর্ভপাত, সংক্রমণ বা অস্ত্রোপচারজনিত কোনো আঘাত।

### থ্রম্বোফিলিয়া
থ্রম্বোফিলিয়া বা রক্ততঞ্চন বিকার এমন একটি শারীরিক অবস্থা যেখানে রক্ত জমাট বাঁধার প্রবণতা বৃদ্ধি পায়। এটি হৃদ-সংবহনতন্ত্রের ঝুঁকি বাড়ায়, অর্থাৎ আক্রান্ত ব্যক্তির হৃদরোগ, স্ট্রোক বা ডিপ ভেইন থ্রম্বোসিস (DVT)-এর সম্ভাবনা প্রবল থাকে। গর্ভাবস্থায় এটি অমরা এবং জরায়ু প্রাচীরে রক্তপ্রবাহে ব্যাঘাত ঘটাতে পারে। এর ফলে গর্ভাবস্থার জন্য জরায়ু প্রাচীর বা গাত্রের গ্রহীতা-ক্ষমতা হ্রাস পেতে পারে এবং পরবর্তীতে গর্ভপাতের কারণ হতে পারে। তবে RIF-এর ক্ষেত্রে এটি ঠিক কতটা প্রভাব বিস্তার করে তা এখনও সম্পূর্ণরূপে জানা যায়নি; তাই একজন অভিজ্ঞ চিকিৎসকের দ্বারা প্রতিটি রোগীর ব্যক্তিগত মূল্যায়নের প্রয়োজন।

## ভ্রূণঘটিত কারণসমূহ

ভ্রূণের সফল ইমপ্ল্যান্টেশন বা রোপন শুধুমাত্র মাতার জরায়ুর অনুকূল পরিবেশের ওপরই নির্ভর করে না, বরং ভ্রূণের নিজস্ব গুণমানের ওপরও বহুলাংশে নির্ভরশীল। মাতা ও পিতার জিনগত ত্রুটি, জোনা পেলুসিডার অকার্যকারিতা এবং ভ্রূণ স্থানান্তরের ত্রুটিপূর্ণ কৌশলের কারণে ভ্রূণের গুণমান এবং ইমপ্ল্যান্টেশনের সম্ভাবনা প্রভাবিত হতে পারে।

### পুরুষতান্ত্রিক জিনগত ত্রুটি

যে শুক্রাণু ডিম্বাণুকে নিষিক্ত করে, তার গুণমান ভ্রূণের সামগ্রিক গুণমান নির্ধারণে মুখ্য ভূমিকা পালন করে। ডিএনএ ফ্র্যাগমেন্টেশন বা বিখণ্ডন এবং ক্রোমোজোমীয় বিন্যাসের অসঙ্গতি হলো পুরুষদের ক্ষেত্রে জিনগত বিচ্যুতির প্রধান উৎস, যা ভ্রূণের গুণমানকে ক্ষুণ্ণ করতে পারে। ডিএনএ বিখণ্ডন ঘটে যখন ডিএনএ-এর সূত্রগুলি পৃথক হয়ে দুটি বিচ্ছিন্ন সূত্র তৈরি করে; এটি জিনে সংকেতবদ্ধ বংশানুক্রমিক তথ্যকে বিপর্যস্ত করে। এই খণ্ডনের তীব্রতার ওপর ভিত্তি করে নির্দিষ্ট কিছু জিনের অকার্যকারিতা দেখা দিতে পারে, যা ভ্রূণের বেঁচে থাকা এবং ইমপ্ল্যান্টেশন শুরুর জন্য অপরিহার্য হতে পারে। ডিএনএ বিখণ্ডন সেই সব কোষে স্বতঃস্ফূর্তভাবে ঘটতে পারে যেগুলি 'প্রোগ্রামড সেল ডেথ' বা অ্যাপোপটোসিস (কোষের পূর্বনির্ধারিত মৃত্যু) প্রক্রিয়ার মধ্য দিয়ে যায়, যেখানে এন্ডোনিউক্লিয়েজ নামক উৎসেচকের প্রভাবে ডিএনএ ভেঙে যায়। যেহেতু নিষিক্তকরণের তৃতীয় দিনের আগে পিতার ডিএনএ সক্রিয় হয় না, তাই শুক্রাণুর জিনগত ত্রুটি নির্ণয় করা প্রায়শই দুরূহ হয়ে পড়ে। অঙ্গসংস্থানিক পরীক্ষায় হয়তো একটি উন্নত মানের ডিম্বাণু শনাক্ত করা সম্ভব হয়, কিন্তু শুক্রাণুর ডিএনএ বিখণ্ডনের কারণে ভ্রূণটি বর্ধনের তৃতীয় দিনের পরেই বিনষ্ট হয়ে যেতে পারে।

### নারীতান্ত্রিক জিনগত ত্রুটি
ডিম্বাণুর গুণমানও ভ্রূণের সামগ্রিক গুণমানের অন্যতম প্রধান নিয়ামক, কারণ নিষিক্তকরণের পরবর্তী প্রথম তিন দিন ভ্রূণের বৃদ্ধিতে মূলত ডিম্বাণুর ডিএনএ-ই সক্রিয় থাকে। জিনগত ত্রুটির একটি প্রধান উৎস হলো 'ব্যালেন্সড ট্রান্সলোকেশন' বা সুষম ক্রোমোজোমীয় স্থানবদল (চিত্র ১)।

ট্রান্সলোকেশন বা স্থানবদল বলতে হোমোলোগাস (সমসংস্থ) জোড়া নয় এমন ক্রোমোজোমগুলির মধ্যে খণ্ডাংশের বিনিময়কে বোঝায়। অধিকাংশ ক্ষেত্রে, এর ফলে ব্যালেন্সড ট্রান্সলোকেশন ঘটে, যেখানে কোনো ডিএনএ লুপ্ত হয় না এবং তাই এটি সাধারণত উপসর্গহীন থাকে। তবে, স্ত্রী গ্যামেট বা জননকোষ গঠনের সময়, যদি একটি ব্যালেন্সড ট্রান্সলোকেশনযুক্ত শুক্রাণু দ্বারা ডিম্বাণু নিষিক্ত হয়, তবে উৎপাদিত ভ্রূণের ২/৩ অংশের ডিএনএ-তে অসম ট্রান্সলোকেশন থাকার সম্ভাবনা প্রবল। ট্রান্সলোকেশন মিউটেশন বা পরিব্যক্তি নিষিক্তকরণের যেকোনো মুহূর্তে অথবা এমনকি মাতৃগর্ভে ভ্রূণাবস্থায় ডিম্বাণুর প্রথম মিয়োটিক বিভাজনের সময়েও ঘটতে পারে।

### জোনা পেলুসিডার অকার্যকারিতা
নারীর ডিম্বাণু গ্লাইকোপ্রোটিন নির্মিত জোনা পেলুসিডা নামক একটি স্তর দ্বারা আবৃত থাকে। একবার নিষিক্তকরণ সম্পন্ন হলে, এই স্তরটি শক্ত হয়ে যায় যাতে অন্য কোনো শুক্রাণু প্রবেশ করতে না পারে এবং বিভাজিত হয়ে ব্লাস্টোসিস্ট (চিত্র ২) গঠনের সময় নিষিক্ত ডিম্বাণুর (জাইগোট) আকৃতি বজায় থাকে। ব্লাস্টোসিস্টের অভ্যন্তরে থাকা কোষপুঞ্জ বা 'ইনার সেল মাস' যা পরবর্তীতে ভ্রূণে পরিণত হয়—যখন প্রসারিত হতে শুরু করে, তখন এই কোষপুঞ্জ থেকে নিঃসৃত লাইসিন নামক উৎসেচক জোনা পেলুসিডার ওপর ক্রিয়া করে এবং এর শক্ত কাঠামোকে দুর্বল করে দেয়। অবশেষে, জোনা পেলুসিডা বিদীর্ণ হয়, যার ফলে ব্লাস্টোসিস্টটি খোলস ছেড়ে বেরিয়ে আসে এবং জরায়ু প্রাচীরে রোপিত বা ইমপ্ল্যান্ট হতে শুরু করে।

যদি বিদারণের প্রস্তুতির জন্য জোনা পেলুসিডা পাতলা না হয়, তবে ব্লাস্টোসিস্টটি খোলস মুক্ত হতে পারে না এবং ফলস্বরূপ ইমপ্ল্যান্টেশনে ব্যর্থ হয়। তাই এটি পৌনঃপুনিক ইমপ্ল্যান্টেশন ব্যর্থতা (RIF)-এর একটি সম্ভাব্য কারণ। একটি গবেষণায় দেখা গেছে যে, যেসব নারীদের ক্ষেত্রে 'অ্যাসিস্টেড জোনা পেলুসিডা হ্যাচিং' (কৃত্রিম রাসায়নিক ব্যবহারের মাধ্যমে জোনা পেলুসিডাকে দুর্বল করা) পদ্ধতি প্রয়োগ করা হয়েছে, তাঁদের ইমপ্ল্যান্টেশনের হার বৃদ্ধি পেয়েছে।

## রোগ নির্ণয় ও পরীক্ষা-নিরীক্ষা
RIF বা পৌনঃপুনিক ইমপ্ল্যান্টেশন ব্যর্থতায় আক্রান্ত নারীদের ডিম্বাশয়ের কার্যকারিতা পরীক্ষার পরামর্শ দেওয়া হয়। এর মাধ্যমে এফএসএইচ , অ্যান্টি-মুলেরিয়ান হরমোন এবং অন্যান্য হরমোন বা ডিম্বথলির সংখ্যা পরিমাপ করে ডিম্বাশয়ের সঞ্চয় বা 'ওভারিয়ান রিজার্ভ'-এর সামগ্রিক অবস্থা বোঝা যায়। পুরুষ সঙ্গীদের ক্ষেত্রেও শুক্রাণুর ডিএনএ-র অখণ্ডতা বা 'ইনটিগ্রিটি' যাচাইয়ের জন্য গবেষণাগারে পরীক্ষার প্রয়োজন হতে পারে।

জিনগত পরীক্ষার ক্ষেত্রে, RIF-এ আক্রান্ত দম্পতিদের ক্যারিওটাইপিং করার সুযোগ দেওয়া হতে পারে যাতে ব্যালেন্সড ক্রোমোজোমীয় ট্রান্সলোকেশন বা স্থানবদলের সম্ভাবনা বাতিল করা যায়। আইভিএফ চিকিৎসা চলাকালীন ফলিকল বা ডিম্বথলির অঙ্গসংস্থানিক বৃদ্ধি ও বিকাশ পর্যবেক্ষণের জন্য এবং এন্ডোমেট্রিয়ামের গভীরতা নির্ণয়ের জন্য আল্ট্রাসাউন্ড ব্যবহার করা যেতে পারে।

কোনো দম্পতির RIF-এর রোগতত্ত্ব বা প্যাথলজি অনুসন্ধানে হিস্টেরোস্কোপি একটি অপরিহার্য অঙ্গ। এটি সার্ভিকাল ক্যানেল বা জরায়ু-গ্রীবা নালী এবং জরায়ু গহ্বর পরীক্ষার জন্য একটি গুরুত্বপূর্ণ ডায়াগনস্টিক টুল বা নির্ণায়ক যন্ত্র হিসেবে ব্যবহৃত হয়।

## প্রতিকার ও ব্যবস্থাপনা
দম্পতির বন্ধ্যত্বের অন্তর্নিহিত কারণগুলি সম্পর্কে একজন যোগ্যতাসম্পন্ন প্রজনন বিশেষজ্ঞের তত্ত্বাবধানে পুঙ্খানুপুঙ্খ পর্যালোচনা করা উচিত, যাতে পরবর্তী ব্যবস্থাপনা বা চিকিৎসার বিষয়ে সঠিক সিদ্ধান্ত গ্রহণ করা যায়।

পরিবর্তনযোগ্য ঝুঁকির কারণগুলির মধ্যে রয়েছে ধূমপান, মদ্যপান এবং বডি মাস ইনডেক্স বা বিএমআই। RIF-এ আক্রান্ত নারীদের মদ্যপান ও ধূমপান থেকে সম্পূর্ণ বিরত থাকার পরামর্শ দেওয়া হয়। পুরুষ সঙ্গীদেরও ধূমপান ত্যাগের বিষয়টি বিবেচনা করা উচিত, কারণ ধূমপানের ফলে শুক্রাণুর সংখ্যা হ্রাস পায় এবং শুক্রাণুর ডিএনএ ও সচলতা বা মোটিলিটি ক্ষতিগ্রস্ত হয়। RIF-এ আক্রান্ত নারীদের জন্য আদর্শ বিএমআই (BMI)-এর লক্ষ্যমাত্রা হলো ১৯ থেকে ২৯-এর মধ্যে; স্থূল বা ওবেসিটি-যুক্ত নারীদের ক্ষেত্রে বেরিয়াট্রিক সার্জারির পরিবর্তে সুপরিকল্পিত ওজন কমানোর কর্মসূচি এবং নিয়মিত শরীরচর্চার ওপর জোর দেওয়া হয়। কারণ অস্ত্রোপচারের ফলে ফোলেট, লৌহ, ভিটামিন বি১২ এবং অন্যান্য পুষ্টির ঘাটতি দেখা দিতে পারে।

RIF-এর চিকিৎসাধীন দম্পতিদের জন্য প্রাথমিক স্তরের প্রধান চিকিৎসা পদ্ধতিগুলি নিচের সারণীতে উল্লেখ করা হলো:

## তথ্যসূত্র


বিষয়শ্রেণী:নারীদের স্বাস্থ্য
বিষয়শ্রেণী:মানব প্রজনন
বিষয়শ্রেণী:ব্যর্থ গর্ভাবস্থা
বিষয়শ্রেণী:ইন ভিট্রো ফার্টিলাইজেশন